żbajt il-bieb. Biċ-ċelest, bħal kif kien qabel. Ma kelliex aptit nixxkatla u allura għedt nerġa nagħmlu l-istess kulur li kien qabel. Forsi aptit kelma mhux f'posta. Naħseb aħjar ma kelliex motivazzjoni. Anzi aħjar bħalissa n-nervaturi f'idejja bdew jitilqu, s-saħħa tagħhom m'għadiex l-istess u kedda żejda żgur mhux li jrid it-tabib, li kultant immur inżur, u dejjem noħroġ mingħandu aħjar milli dħalt. Jgħidli, li qed nehwden u li qed inħoss mhux uġiegħ li għandi ninkwieta fuqu għax hu biss il-bidu, imma sempliċiment uġiegħ taż-żmien. Bħall kulur tal-bieb, beda jitlaq għax biż-żmien mhux għax xi ħadd b'vendikazzjoni qagħad jigirfu biċċa biċċa biex ikiddni, għax forsi mingħajr na naf weġġajtu. U la żbajt il-bieb, żbajt din in-niċċa. Ilha hemm minn żmien missieri. Missieri kien jgħid li qiegħda biex min jgħaddi minn hawn jiftakar li kien miet għalina. U jekk forsi jkun tiela' din it-telgħa fis-sħana t'Awwissu u jħoss id-dinja kollha kontrih, jħares 'l hawn u jiftakar li qed jaħseb li d-dinja ddur madwaru u li qed iħoss mhu fil-fatt xejn. Ngħidlek id-dritt jien naraha mod ieħor. Naraha kultant li missieri qisu ried juri l-qdusija tiegħu lit-triq kollha. U min-niċċa kollha, l-fjuri tal-plastik narahom jirrapreżentaw l-artifiċjalita ta' kollox. Imma umbgħad ngħid missieri mhux veru hekk. Ħafna drabi ma kienx iħalli idu x-xellugija tara x'qed tagħmel il-leminija. U għaliex tgħid kien għażel mument ta' passjoni għal din in-niċċa. Kien hemm tant mumenti ta' ferħ. Ma niftakrux ibati wisq bil-melankolija. Forsi għax għalih dan kien l-akbar sagrifiċċju? U naf li kien jiċċaħħad ħafna minn affarijiet għalina. Ħsibt u ħsibt, u fil-fatt telqitli ftit il-konċentrazzjoni u fil-fatt ilqatt il-ħġieġa bil-pinzell. Qed ngħid dan kollu fuq missieri, din in-niċċa jien ħallejtha hemm. M'iniex komdu mija fil-mija biha, imma ma nafx inneħħieha. Għall-memorja ta' missieri tgħid jew għax wiċċu kif inhu jġibli sudizzjoni? Dubju jinseġ dubju ieħor, li flimkien qed jagħmlu konundru. Il-fatt hu li din in-niċċa bħat-twemmin parti minni. Toħloqli d-dubji, imma jekk ma jkollix id-dubju fuq din, nibda niddubita fuq affarijiet oħra. U tlett xhur oħra nerġa' niżbogħha b'żebgħa friska ċelesti. Ir-ritratt li ispira din l-istorja huwa meħud minn Pawlu Mizzi. Grazzi Pawl!